Staatspensioen-­‘reddings­boei’ vir Eskom veroordeelArgieffoto: GCIS Die Openbare Beleggingskorporasie (OBK) se besluit om ŉ oorbruggingsgerief van R5 miljard aan Eskom toe te staan, is wyd veroordeel. “Die OBK is deur Eskom genader en die kragreus het aangedui dat hy enorme likiditeitsbeperkings ervaar. Die OBK het sy eie noulettendheidstudie gedoen en goedkeuring gekry in ooreenstemming met sy mandaat en korporatiewe bestuursvereistes,” het die OBK in ŉ gesamentlike verklaring met Eskom gesê. “Die staatspensioenfonds en die OBK-raad is gerus, want die gerief word ten volle deur ŉ staatswaarborg gesteun en die prys van die lening is gunstig vir die staatspensioenfonds.” Die OBK bestuur die staatspensioenfonds se bates. Dan Matjila, uitvoerende hoof van die OBK, het gesê hy is bemoedig deur die nuwe Eskom-direksie en -bestuurspan. “Die staatspensioenfonds en die OBK is bemoedig deur die spoedige optrede van die nuwe raad en bestuur om goeie korporatiewe beheer by Eskom te herstel.” Die Vereniging van Staatsamptenare (PSA) het die OBK gekap oor die besluit. “Die PSA is geskok deur die besluit van die OBK-raad en voel verraai aangesien al die partye in beginsel ooreengekom het dat geen staatsinstellings ŉ reddingsboei sal kry totdat ons tevrede is dat korporatiewe beheer by die instellings verbeter het nie. Ons staan die reddingsboei teen ongeag hoe dit bewoord word.” Die PSA het intussen ook met regstappe gedreig en gesê die OBK-raad kan nie vertrou word nie. “Dit is nou duidelik dat ons nie die direksies van die staatspensioenfonds en die OBK kan vertrou om na ons lede se pensioene om te sien nie.” Volgens die PSA het hy met sy regspan vergader oor die moontlikheid om die OBK-raad se samestelling onwettig te verklaar. Die vakbondfederasie Saftu het ook die OBK se besluit veroordeel. Patrick Craven, waarnemende woordvoerder van Eskom, het gesê die kragreus is ŉ uiters onsekere belegging gegewe berigte dat die kragvoorsiener op die randjie van bankrotskap is en tans ondersoek word deur ŉ parlementêre komitee rakende korrupte en bedrieglike onderhandelinge met maatskappye wat deur die Gupta-familie besit word. Cosatu het egter ŉ ommekeer gemaak en gesê hy ondersteun die reddingsboei “teësinnig”. Dit kom nadat Cosatu ŉ paar maande gelede vir Malusi Gigaba, minister van finansies, gewaarsku het om nie die staatspensioenfonds te gebruik om sukkelende staatsinstellings te finansier nie. “Ons verstaan die rol wat Eskom in ons ekonomie speel en ons dink ook aan die uitwerking wat ŉ inploffing by die kragvoorsiener op die ekonomie en werk in die algemeen sal hê. Ons bly ook vasbeslote dat die kragvoorsiener in die hande van die regering moet bly,” het Cosatu in ŉ verklaring gesê. Eskom het gesê hy het ook ander leners genader vir finansiering. Eskom het verlede week bekend gemaak dat sy skuld tot R367 miljard gestyg het. Die kragvoorsiener se inkomste vir die ses maande tot einde September het tot R95,5 miljard gedaal. Eskom se wins ná rente, belasting, waardevermindering en afskrywings (Ebitda) het tot R30 miljard gedaal. Teen einde September 2016 was dit R32 miljard. Eskom se netto wins ná belasting beloop R6 miljard. Teen einde September 2016 was dit R10 miljard. Die kragreus se likiede bates het van R30 miljard tot R6 miljard gedaal.